《拟古》
宋代·于石

东篱有佳菊，埋没野草傍。
草蔓日以滋，菊苗日以荒。
生意几欲息，菊短草何长。
深秋严霜下，百草不复芳。
采采东篱花，澹然发幽香。
万物各有时，盛衰固其常。
荣华不足恃，穷困果何伤。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。